Halvdelen er pensionister

Slår man op i Danmarks Statistik, kan man se, at der ganske rigtigt i 2015 var 2.172.699 personer, der modtog en eller anden form for indkomst fra det offentlige.

Ud af dem er lidt over én million folkepensionister - altså omkring halvdelen. Dertil kommer, at næsten 325.000 er SU-modtagere.

- Først og fremmest dækker gruppen over dem, vi normalt omtaler som personer på offentlig forsørgelse. Men hertil skal vi så også lægge personer på SU og alle folkepensionister for at nå op på de her 2,1 millioner personer. Og det er altså alle folkepensionister, hvoraf omkring 250.000 er over 80 år, siger Anders Bruun Jonassen til Detektor.

Også personer på barsel

Trækker man studerende og pensionister fra de cirka 2,17 millioner, er der lidt over 760.000 personer tilbage. Men den gruppe tæller også folk, som ikke er klar til at træde ind på arbejdsmarkedet, fortæller Anders Bruun Jonassen.

- Det er eksempelvis folk på barselsorlov eller folk på førtidspension, sygedagpenge eller personer, som allerede er i støttet beskæftigelse og ikke nødvendigvis kan øge deres beskæftigelse meget yderligere, siger han.